作者:張九齡
標題:故徐州刺史贈吏部侍郎蘇公輓歌詞三首
內容:韋玄方繼相，荀爽複齊名。在貴兼天爵，能賢出世卿。學聞金馬詔，神見玉人清。藏壑今如此，為山遂不成。相如只謝病，子敬忽雲亡。豈悟瑤臺雪，分雕玉樹行。清規留草議，故事在封章。本謂山公啟，而今歿始揚。返葬長安陌，秋風簫鼓悲。奈何相送者，不是平生時。寒影催年急，哀歌助晚遲。寧知建旟罷，丹旐向京師。